Besnoeiing aan geld vir maatskaplike dienste ‘ernstige bedreiging’(Foto: iStock) “Die departement van maatskaplike ontwikkeling is besig om die bestaan van nieregeringsorganisasies (NRO’s) wat op maatskaplike ontwikkeling gefokus is, ernstig te bedreig.” Só sê Bianca Smit, netwerkkoördineerder van die Solidariteit Maatskaplikewerkersnetwerk, nadat die departement besnoeiing aan finansiering vir NRO’s bekend gemaak het. “Die beoogde begrotingsbesnoeiings en die aandring op sentralisering van magte dui op ŉ departement wat van die werklikheid ontkoppel is,” sê Smit. “Terwyl NRO’s probeer om diegene onder ons wat die minste het te bemagtig, wil die departement dieselfde NRO’s wat die take verrig wat die departement veronderstel is om te verrig, se befondsing besnoei.” Solidariteit bestempel dit as ŉ magsvergryp waaraan die staat hom skuldig maak. Die organisasie sê terwyl die departement in duie stort, wil hulle meer verantwoordelikheid vir hulself toeëien sonder om oor die regte van die mense teenoor wie hulle ŉ verantwoordelikheid het, na te dink. “Die departement van maatskaplike ontwikkeling het reeds in sy mandaat misluk. Deurslaggewende navorsing deur die Solidariteit Navorsingsinstituut (SNI) beklemtoon dit. Nogtans beplan dieselfde departement om sy kapasiteit uit te brei deur NRO’s se kapasiteit te beperk,” sê Smit. Solidariteit waarsku ook dat die uitwerking van die beperkende besnoeiings van begrotings veel wyer gevoel sal word as net by die NRO’s waarop die besnoeiings gemik is. “Terwyl ŉ maatskaplike krisis Suid-Afrika in die gesig staar wat oorheers word deur misdaad en vergrype, is die plan vanuit die staat se oogpunt om diegene wat ŉ bydrae tot verbetering maak te versaak. Maatskaplike werkers en maatskaplike organisasies staan gemeenskappe by en dra by tot die samelewing, lankal nie meer te danke aan die departement nie, maar ten spyte van dié departement,” sê Smit.